PLANB พุ่งเฉียด 3% โบรกฯแนะซื้อเป้า 11.30 บ. ลุ้นกำไรแรลลี่ยาว
PLANB พุ่งเฉียด 3% โบรกฯแนะซื้อเป้า 11.30 บ. ลุ้นกำไรแรลลี่ยาว ล่าสุดอยู่ที่ 7.30 บาท บวก 0.20 บาท หรือ 2.82% มูลค่าซื้อขาย 13.91 ล้านบาท
PLANB พุ่งเฉียด 3% โบรกฯแนะซื้อเป้า 11.30 บ. ลุ้นกำไรแรลลี่ยาว ล่าสุดอยู่ที่ 7.30 บาท บวก 0.20 บาท หรือ 2.82% มูลค่าซื้อขาย 13.91 ล้านบาท
24 ธ.ค. 2562

ผู้สื่อข่าวรายงานว่า ราคาหุ้น บริษัท แพลน บี มีเดีย จำกัด (มหาชน) หรือ PLANB ล่าสุด ณ เวลา 10.15 น. อยู่ที่ 7.30 บาท บวก 0.20 บาท หรือ 2.82% สูงสุดที่ 7.40 บาท ต่ำสุดที่ 7.15 บาท ด้วยมูลค่าซื้อขาย 13.91 ล้านบาท

โดย บล.เอเซีย พลัส ระบุในบทวิเคราะห์ แนะนำ “ซื้อ” PLANB ราคาเป้าหมาย 11.30 บาท/หุ้น โดยราคาหุ้นปรับตัวลงแรงจากความกังวลในเศรษฐกิจและกำลังซื้อที่หดตัว ส่งผลต่อเม็ดเงินในอุตสาหกรรมโฆษณา อย่างไรก็ตามฝ่ายวิจัยเชื่อว่ากลุ่มสื่อนอกบ้านยังเติบโตเหนือตลาดฯได้ในปีหน้า คาดกำไรไตรมาส 4/62 ทำจุดสูงสุดใหม่ และปี 2563 เติบโตโดดเด่น 43% เมื่อเทียบจากปีก่อน
ทั้งนี้ราคาหุ้น PLANB ตั้งแต่ต้นปี 2562 ถือว่า Outperform ตลาดฯ ค่อนข้างมาก ก่อนจะปรับตัวลงในช่วงตั้งแต่ต้นเดือน พ.ย. แต่ผลตอบแทนนับตั้งแต่ต้นปีถึงปัจจุบันยังเหนือกว่าตลาดฯ ( +17.4% Vs +0.4%) คาดว่าสาเหตุของราคาหุ้น PLANB ที่ปรับตัวลงแรงในช่วงหลัง เช่นเดียวกับหุ้นอื่นๆในกลุ่มสื่อและสิ่งพิมพ์ คือ ภาวะเศรษฐกิจและกำลังซื้อที่ชะลอตัว ส่งผลกระทบโดยตรงต่อเม็ดเงินโฆษณาโดยรวม ขณะที่แนวโน้มปีหน้ายังไร้ปัจจัยบวกที่จะเข้ามาช่วยหนุน
อย่างไรก็ตาม ปี 2563 มองว่าสื่อนอกบ้านน่าจะเป็นสื่อประเภทที่ปลอดภัยกว่าสื่อประเภทอื่นๆและยังเห็นการเติบโตได้อยู่ เนื่องจากเกิดการร่วมมือของผู้เล่นรายใหญ่ระหว่าง VGl PLANB และ MACO ซึ่งกินส่วนแบ่งตลาดรวมกันกว่า 80 % ช่วยผ่อนคลายภาวการณ์แข่งขันในอุตสาหกรรม